เตือนประชาชนช่วงวันหยุดยาวสงกรานต์ อาจมีการใช้รถใช้ถนนมากขึ้น ขอให้เพิ่มความระมัดระวังในการขับขี่เป็นพิเศษ
กรมควบคุมโรค เปิดเผย พยากรณ์โรคและภัยสุขภาพของสัปดาห์นี้ คาดว่าในช่วงเทศกาลสงกรานต์นี้ วันที่ 10-15 เมษายนนี้ อาจมีโอกาสเกิดอุบัติเหตุทางถนนเพิ่มสูงขึ้น เนื่องจากประชาชนใช้รถใช้ถนนในการเดินทางกลับภูมิลำเนาเป็นจำนวนมาก อาจทำให้เกิดอุบัติเหตุมีผู้บาดเจ็บและเสียชีวิตได้ ขอให้ประชาชนดูแลสุขอนามัยส่วนบุคคลขณะเดินทาง ไม่ดื่มเครื่องดื่มที่มีแอลกอฮอล์ทั้งช่วงก่อนขับรถและขณะขับรถ ตรวจสอบยานพาหนะให้พร้อมใช้งานและพักผ่อนให้เพียงพอก่อนออกเดินทาง ผู้ขับขี่และผู้โดยสารรถจักรยานยนต์ ต้องสวมหมวกนิรภัยทุกครั้ง ในช่วงเทศกาลสงกรานต์ของปีนี้ ขอให้จัดกิจกรรมโดยเน้น ริน รด พรม ใส่หน้ากาก ไม่สาดน้ำ เพื่อสืบสานวัฒนธรรมประเพณีสงกรานต์ซึ่งเป็นเอกลักษณ์ของไทย และขอความร่วมมือประชาชนทุกคนปฏิบัติตามมาตรการป้องกันโรคโควิด-19 อย่างเคร่งครัด โดยสวมหน้ากาก 100% ล้างมือบ่อยๆ เว้นระยะห่างและหลีกเลี่ยงไปในที่ที่มีคนอยู่รวมกันจำนวนมาก รวมถึงสถานที่เสี่ยงต่างๆ เพื่อป้องกันการรับเชื้อหรือแพร่เชื้อให้กับคนในครอบครัว โดยเฉพาะผู้สูงอายุ และลดการแพร่ระบาดของโรคในชุมชนด้วย นอกจากนี้ ขอความร่วมมือประชาชนและผู้ประกอบการร้านค้า ปฏิบัติตาม พ.ร.บ.ควบคุมเครื่องดื่มแอลกอฮอล์ พ.ศ. 2551 อย่างเคร่งครัด โดยขายเครื่องดื่มแอลกอฮอล์ตามเวลาที่กำหนด ห้ามขายให้บุคคลที่อายุต่ำกว่า 20 ปีบริบูรณ์ และผู้ที่มีอาการมึนเมาจนครองสติไม่ได้